Smag William na 'n stukkie KFC? | Netwerk24
Deur Arlene Prinsloo 21 Oktober 2020 08:39
'n Foto van hom waar hy na kliënte by die KFC naby Waterloo-stasie kyk, het tot skreeusnaakse kommentaar op Twitter gelei.
En wat eet jy? Prins William loer deur die venster van die KFC by Waterloo-stasie. Foto: Twitter/KFC UK & Ireland
Mmmm, dit lyk lekker. Prins William met sy neus bitter naby aan die glas. Foto: Twitter/KFC UK & Ireland
KFC in Brittanje en Ierland het op hul amptelike Twitter-rekening geskryf William het saggies by homself gedink: "Oh I wish I could be wing" en later bygevoeg "I'm sad I didn't call him His Royal Thighness".
Of dit nou die geur van gebraaide hoender of die prins se nuuskierigheid was wat sy aandag van amptelike sake afgelei het sal 'n mens nie weet nie, maar hy was nie 'n flentertjie hoender of 'n krummeltjie beskore nie.
Hy het saam met Catherine na Waterloo gereis om te gaan kyk na reuse-plakkate en toonborde van die hertogin se uiters suksesvolle Hold Still-fotografieprojek.
Catherine het die fotografieprojek vroeër vanjaar in samewerking met die National Portrait Gallery tydens die inperkingstyd in Brittanje aangekondig. Derduisende inskrywings wat die lewe van Britte tydens die inperkingstyd uitbeeld is virtueel ontvang en 'n paneel het die tophonderd foto's gekeur vir uitstallingsdoeleindes.
Catherine, hertogin van Cambridge, en prins William kyk na een van talle reuse-plakkate wat in Londen opgerig is ter ere van die Hold Still-fotografieprojek. Foto: Twitter/Die hertog en hertogin van Cambridge
Die projek was só 'n groot sukses dat daar besluit is om die plakkate en reklameborde in Londen en ander stede aan te bring. Die uitstalling is ook tans landswyd te sien.
William het ook, soos hy gewoonlik doen as hy net daar is om sy vrou te ondersteun, so effens agter haar gestap. Hulle het ná die Waterloo-besoek ook besoek gebring aan die St. Barts-hospitaal waar hulle met gesondheidswerkers gesels het. Hier het hulle maskers gedra.
'n Man stap verby nóg 'n reuse-plakkaat van die Hold Still-fotografieprojek. Foto: Twitter/Die hertog en hertogin van Cambridge